b'\n_START_ARTICLE_\nAskold\n_START_SECTION_\nSkandinaavia allikad\n_START_PARAGRAPH_\nSaagade j\xc3\xa4rgi oli Askoldi isa \xc3\xbcks Ragnarr Lo\xc3\xb0br\xc3\xb3ki poegadest Hvitserk (Hvits\xc3\xa4rk). Hvitserk oli Rjuriku kaasaegne, kes olevat Ida-Euroopas vallutuss\xc3\xb5du pidanud. Kui Hvitserk kohtas s\xc3\xb5jav\xc3\xa4ge, mis oli isegi tema jaoks liiga suur, siis vaenlased, k\xc3\xbcsisid, kuidas ta tahab surra. Ta tahtis, et teda elusalt p\xc3\xb5letataks maharaiutud peadest kuhjatud k\xc3\xbcnkal.\n_START_SECTION_\nHistoriograafia\n_START_PARAGRAPH_\nArvatakse, et kroonikates on \xc3\xbcmber t\xc3\xb6\xc3\xb6tatud p\xc3\xa4rimus selle kohta, et Askold ja Dir olid enne Olegi ja Igori tulekut Kiievi v\xc3\xbcrstid. Aastal 1095 Pet\xc5\xa1erski kloostris koostatud "Algkroonika" ("Jutustus m\xc3\xb6\xc3\xb6dunud aegadest") t\xc3\xa4iendas v\xc3\xbcrstisoo \xc3\xbchtsuse idee r\xc3\xb5hutamiseks seda p\xc3\xa4rimust detailiga, et Askold ja Dir ei olnud v\xc3\xbcrstisoost, ning pani Olegi suhu vastavad s\xc3\xb5nad.  Teate 866. aasta retkest Konstantinoopoli alla seostasid Askoldi ja Diri nimega samuti kroonikakirjutajad. See on v\xc3\xb5etud B\xc3\xbctsantsi allikatest, kus Askoldi ja Diri ei mainita.   _NEWLINE_Enamik ajaloolasi kahtleb selles, et Askold ja Dir olid t\xc3\xb5esti vennad ja \xc3\xbcldse kaasaegsed. Oletatakse, et nad ei valitsenud \xc3\xbcheaegselt ning neid ei tapetud \xc3\xbcheaegselt. 10. sajandi araabia ajaloolane Masudi r\xc3\xa4\xc3\xa4gib \xc3\xbchest slaavi kuningast Dirist. _NEWLINE_On ka kaheldud Diri olemasolus. On peetud t\xc3\xb5en\xc3\xa4oliseks, et tema nimi on kroonikatesse sisse toodud palju hiljem, sest Askoldi ja Diri mainides kasutatakse \xc3\xb6eldise ainsusevormi. On alust arvata, et s\xc3\xb5jaretke B\xc3\xbctsantsi korraldas Askold \xc3\xbcksinda.  _NEWLINE_Ajaloolased (esimesena Aleksei \xc5\xa0ahmatov) on arvanud, et Askold ja Dir ei olnud tegelikult mitte Rjuriku bojaarid, vaid v\xc3\xbcrst Kii j\xc3\xa4reltulijad. N\xc3\xb5nda ongi \xc3\xb6eldud hilisemates kroonikates. M\xc3\xb5hhailo Gru\xc5\xa1evski arvas, et Dir valitses p\xc3\xa4rast Askoldi ning v\xc3\xb5ib-olla isegi p\xc3\xa4rast Olegi.'